### Beslutning

Godkendt.

Afbud: Kirstine Jørgensen, Valdemar Nilsson

### Sagsfremstilling

## Resume og sagens baggrund

Miljø- og Ligestillingsminister Leif Christiansen har i en henvendelse til Ankestyrelsen anmeldt Kalundborg Kommune for ikke at have iagttaget fristen for tinglysning af påbud eller forbud mod erhvervsmæssig anvendelse af pesticider i de Boringsnære Beskyttelsesområder (BNBO).
Ankestyrelsen beder om udtalelse fra Kalundborg Kommunes Kommunalbestyrelse om sagen. Administrationen fremlægger udkast til høringsbrev, der redegører for kommunens status og perspektiver. Sagen lægger op til Kommunalbestyrelsens godkendelse af høringsbrevet.

## Indstillinger

Direktøren indstiller, at udkastet til høringsbrev godkendes.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Ankestyrelsen har den 1. april 2025 modtaget en henvendelse fra Miljø- og Ligestillingsminister Leif Christiansen om 25 kommuner, som tilsyneladende ikke har iagttaget fristen for tinglysning af påbud eller forbud mod erhvervsmæssig anvendelse af pesticider i BNBO.

Henvendelsen er med henblik på, at få Ankestyrelsens vurdering af, hvorvidt der er grundlag for at rejse tilsynssager mod de kommuner, som kun har beskyttet mellem 0 og 19 %, herunder Kalundborg Kommune på daværende tidspunkt.

Ankestyrelsen beder i den forbindelse om et høringssvar fra Kalundborg Kommunes Kommunalbestyrelse, jf. bilag 1.

Administrationen vurderede, at Ankestyrelsens anmodning kunne besvares administrativt, og på den baggrund fremsendte administrationen et høringssvar. Teknik- og Miljøudvalget blev orienteret om sagen på mødet den 12. juni 2025.

Ankestyrelsen har dog efterfølgende tilkendegivet, at det er nødvendigt med en politisk behandling og godkendelse i Kommunalbestyrelsen for at høringssvaret kan accepteres.

Administrationen har justeret høringsbrevet herefter, jf. bilag 2, og anbefaler, at udkastet godkendes til fremsendelse.

### Sagens forløb

07/08/2025 Teknik- og Miljøudvalget
Anbefales.
20/08/2025 Økonomiudvalget
Anbefales.

Afbud: Valdemar Nilsson